

Αρκαλοχώρι, 11/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Επιμορφωτικά σεμινάρια για εκπαιδευτικούς προσχολικής Αγωγής με θέμα την παιδική κακοποίηση και παραμέληση- Από το Κέντρο Κοινότητας του Δήμου Μινώα Πεδιάδας σε συνεργασία με τον οργανισμό «Το Χαμόγελο του Παιδιού»**

Με επιτυχία ολοκληρώθηκαν τα επιμορφωτικά σεμινάρια που διοργάνωσε το Κέντρο Κοινότητας του Δήμου Μινώα Πεδιάδας, σε συνεργασία με τον Οργανισμό «Το Χαμόγελο του Παιδιού» για τους εκπαιδευτικούς προσχολικής αγωγής.

Κεντρικό θέμα των σεμιναρίων ήταν η «Κακοποίηση και παραμέληση του παιδιού: Ο ρόλος του εκπαιδευτικού». Σκοπός του προγράμματος ήταν η ενίσχυση του ρόλου των επαγγελματιών της προσχολικής αγωγής στην αναγνώριση, αντιμετώπιση και πρόληψη περιστατικών παιδικής κακοποίησης και παραμέλησης. Το εκπαιδευτικό πρόγραμμα, συνολικής διάρκειας 6 ωρών, παρείχε πολύτιμες γνώσεις και πρακτικά εργαλεία στους συμμετέχοντες.

Ιδιαίτερη έμφαση δόθηκε στην παρουσίαση της Εθνικής Τηλεφωνικής Γραμμής για τα Παιδιά SOS 1056 και της Ευρωπαϊκής Γραμμής για τα Εξαφανισμένα Παιδιά 116000.

Το Κέντρο Κοινότητας του Δήμου Μινώα Πεδιάδας εξέφρασε τις θερμές του ευχαριστίες στην Ψυχολόγο του Τμήματος Πρόληψης και Ευαισθητοποίησης Παιδιών, Γονέων και Εκπαιδευτικών του Οργανισμού «Το Χαμόγελο του Παιδιού», Φωτεινή Παπαδάτου, για την εξαιρετική της συμβολή και τις πολύτιμες γνώσεις που μετέφερε στους εκπαιδευτικούς του τόπου, με την προσδοκία και νέων, μελλοντικών συνεργασιών με τον Οργανισμό «Το Χαμόγελο του Παιδιού».